Արտակ Բեգլարյան

Արտակ Արտյոմի Բեգլարյան (), հայ հասարակական և քաղաքական գործիչ, Արցախի Հանրապետության մարդու իրավունքների նախկին պաշտպան, Արցախի նախագահի աշխատակազմի նախկին ղեկավար։ ԱՀ պետական նախարար։

Կենսագրություն 
Արտակ Բեգլարյանը ծնվել է Ստեփանակերտում։ 1995 թվականի ապրիլի 7-ին Ստեփանակերտի իրենց բակում խաղալիս՝ ականի պայթյունից կորցրել է տեսողությունը։ Այդ իսկ պատճառով ընդունվել է Երևանի տեսողության խանգարումներ ունեցող երեխաների №14 հատուկ դպրոցը։ Այնուհետև Հայաստանում և մի շարք այլ երկրներում կրթություն ստանալով՝ վերադարձել է Արցախ և զբաղվում է քաղաքական ու հասարակական ակտիվ գործունեությամբ։

Կրթություն 
Ա. Բեգլարյանը 1994-1995 թվականներին հաճախել է Ստեփանակերտի №6 միջնակարգ դպրոցի նախապատրաստական դասարան։ Դպրոցն ավարտելուց հետո՝ 1995 թվականի սեպտեմբերին, ընդունվել է Երևանի տեսողության խանգարումներ ունեցող երեխաների №14 հատուկ դպրոցը, որը 2006 թվականին ավարտել է գերազանցությամբ։ Նույն թվականին ընդունվել է ԵՊՀ Միջազգային հարաբերությունների ֆակուլտետի «Քաղաքագիտության» բաժնի բակալավրիատ և 2010 թվականին ավարտել այն գերազանցությամբ։ 2010-2011 թվականներին ԵՄ «Էրասմուս Մունդուս» ուսանողական փոխանակման ծրագրով սովորել է բիզնեսի կառավարում Ալեքսանդրի տեխնոլոգիական կրթական ինստիտուտում, Սալոնիկի, Հունաստան 2010-2011 թվականներին ուսանել է Կոնֆլիկտաբանության բաժնի մագիստրատուրայում, Երևանի Պետական Համալսարան։ 2011-2012 թվականներին՝ Քաղաքականություն, անվտանգություն և ինտեգրացիա մասնագիտացմամբ մագիստրատուրա, Լոնդոնի Համալսարանական քոլեջ, Մեծ Բրիտանիա։ 2013 թվականի հունվար - հունիս ամիսներին «Տավիտյան» կրթաթոշակով ուսանել է «Հանրային կառավարում և վարչարարություն» Ֆլեթչերի իրավունքի և դիվանագիտության դպրոցում, Թաֆթս համալսարան, ԱՄՆ։ 2013 թվականի հուլիս - օգոստոս ամիսներին մասնակցել է «Քաղաքական և տնտեսական համակարգերի ամերիկյան ինստիտուտ» ամառային դպրոցին, Չարլզ համալսարան, Պրահա, Չեխիա։ 2013 թվականից քաղաքագիտության ասպիրանտ ՀՀ պաշտպանության նախարարությանը կից՝ Դրաստամատ Կանայանի անվան ազգային ռազմավարական հետազոտության ինստիտուտում։ Թեկնածուականի թեմա՝ «Ժողովրդավարական քաղաքական համակարգի կայացման գործընթացի առանձնահատկությունները Արցախի Հանրապետությունում»։

Քաղաքական և հասարակական գործունեություն

Քաղաքական կարիերա 
Ա. Բեգլարիանը 2011-2012 թվականներին աշխատել է որպես սյունակագիր «Օրակարգ» թերթում։ 2012 թվական՝ վերլուծաբան «Արցախթըդեյ» լրատվական-վերլուծական կենտրոնում։ 2012-2013 թվականներին եղել է Արցախի Հանրապետության վարչապետի օգնականը։ 2014-2015 թվականներին դասավանդում էր Արցախի պետական համալսարանում, որպես «քաղաքական տարածաշրջանայնություն» առարկայի դասախոս։ 2015-2017 թվականներին նույն համալսարանի «քաղաքական իմիջ» առարկայի դասախոսն էր։ 2013 -2017 թվականներին Արցախի Հանրապետության վարչապետի մամուլի քարտուղարն էր։ 2017 թվականի նոյեմբերի 1-ից՝ Արցախի Հանրապետության պետական նախարարի որոշմամբ՝ նշանակվել է պետական նախարարի խորհրդական։ 2018 թվականի փետրվարի 1-ից՝ ԱՀ Մարդու իրավունքների պաշտպան Ռուբեն Մելիքյանի հրամանով՝ Արտակ Բեգլարյանը նշանակվել է ԱՀ ՄԻՊ աշխատակազմի դեպարտամենտի ղեկավար։ 2018 թվականի հոկտեմբերի 31-ին ԼՂՀ 6-րդ գումարման նիստում ընտրվել է, որպես ԱՀ Մարդու իրավունքների պաշտպան։ Զբաղեցրել է ԱՀ նախագահի աշխատակազմի ղեկավարի պաշտոնը։ ԱՀ նախագահի հրամանագրով նշանակվել է ԱՀ պետական նախարար։

Հասարակական գործունեություն 
Արտակ Բեգլարյանը  2009-2010 թվականներին մասնակցել է Երիտասարդ Առաջնորդների Դպրոցի ամբողջական ծրագրին՝ դրա շրջանակներում համահիմնադրելով «Ճանաչենք Հայաստանը» նախաձեռնությունը։ 2009-2013 թվականներ՝ ՀՀ նախագահին կից գործող «Հանրային խորհրդի» անդամ էր։ 2011-2012 թվականներ՝ ՀՀ ԱԺ-ին կից գործող երիտասարդական խորհրդարանի անդամ։ 2012 թվականից «Արցախակերտում» հասարակական կազմակերպության համանախագահ։

Գիտական գործունեություն 
Արտակ Բեգլարյանը հեղինակել է գիտական մի շարք հոդվածներ՝ դրանք ներկայացնելով տարբեր միջազգային գիտաժողովներում և հրապարակելով թե՛ միջազգային, և թե՛ հայաստանյան հանդեսներում։ Նրա հոդվածները վերաբերում են քաղաքական համակարգերին, տեղեկատվական անվտանգությանը, հայկական լոբբիին, ղարաբաղյան հակամարտությանը և հարավկովկասյան աշխարհաքաղաքականությանը։
Պարբերաբար հանդես է գալիս նաև հրապարակախոսական և վերլուծական հրապարակումներով և հարցազրույցներով։

Հետաքրքիր փաստեր 

 2011 թվականին Արտակ Բեգլարյանը դիմել է ՀՀ ԱԳՆ դիվանագիտական դպրոցում ուսանելու, սակայն մերժում է ստացել՝ կուրության հիմքով։ Պնդելով, որ այդ մերժումով ոտնահարվել են իր իրավունքները և խախտվել են ՀՀ Սահմանադրության և միջազգային որոշ փաստաթղթերի նորմեր՝ նա դատական հայց է ներկայացրել ՀՀ ԱԳՆ դեմ։
 2013 թվականի օգոստոսին բարձրացել է Արարատ լեռան գագաթը։
 2014 թվականին ելույթ է ունեցել TEDxYerevan-ում։

Պարգևներ և մրցանակներ 

 2015 թ. ՝ ՀՀ ԱԺ նախագահ Գալուստ Սահակյանի կարգադրությամբ՝ պարգևատրվել է ՀՀ Ազգային ժողովի նախագահի հուշամեդալով՝ լրատվության և խոսքի ազատության գործում ներդրած մեծ ավանդի համար։
 2016 թ. ՝ Հայկական PR մրցանակաբաշխության հատուկ մրցանակին է արժանացել՝ հրապարակային և գրագետ աշխատանքի համար։

Տես նաև 

 Competitive Advantage of Self Education | Artak Beglaryan | TEDxYerevan
 «Ես փոփոխության պիտի հասնեմ ու ոչ միայն ինձ համար», hetq.am
 «Իմ կրթությունն առանցքային է», disability.info
 Արտակ Բեգլարյան. «Սովորելու ընթացքում հավաքած ծաղկափոշին պետք է բերել և մեղր դարձնել հայրենիքում», mediamax.am
 «Եթե իրոք ինչ-որ բան ցանկանում ես». կարճամետրաժ ֆիլմ, beglaryan.info

Ծանոթագրություններ

Արտաքին աղբյուրներ 
 Արտակ Բեգլարյանի անձնական կայք 
 ԼՂՀ կառավարության կայք

1988 ծնունդներ
Ստեփանակերտ քաղաքում ծնվածներ
Հուլիսի 5 ծնունդներ
ԵՊՀ շրջանավարտներ
Հայ քաղաքագետներ
Թաֆթս համալսարանի շրջանավարտներ
Հայ հասարակական գործիչներ
Հայ քաղաքական գործիչներ